CELEX: 32018D1959
Language: bg
Date: 2018-12-10 00:00:00
Title: Решение за изпълнение (ЕС) 2018/1959 на Комисията от 10 декември 2018 година за предвиждане на дерогации от разпоредбите на Директива 2000/29/ЕО на Съвета по отношение на мерките за предотвратяване на въвеждането и разпространението в Съюза на вредителя Agrilus planipennis (Fairmaire) с дървен материал с произход от Канада и Съединените американски щати (нотифицирано под номер C(2018) 8235)

12.12.2018   
               
               
                  BG
               
               
                  Официален вестник на Европейския съюз
               
               
                  L 315/27
               
            
         РЕШЕНИЕ ЗА ИЗПЪЛНЕНИЕ (ЕС) 2018/1959 НА КОМИСИЯТА
         от 10 декември 2018 година
         за предвиждане на дерогации от разпоредбите на Директива 2000/29/ЕО на Съвета по отношение на мерките за предотвратяване на въвеждането и разпространението в Съюза на вредителя Agrilus planipennis (Fairmaire) с дървен материал с произход от Канада и Съединените американски щати
         
            
               (нотифицирано под номер C(2018) 8235)
            
         
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 15, параграф 1 от нея,
         като има предвид, че:
         
                     (1)
                  
                  
                     
                        Agrilus planipennis (Fairmaire) е вредител, вписан в част А, раздел I, буква а), точка 1.2 от приложение I към Директива 2000/29/ЕО като вредител, за който няма данни, че се среща в Съюза.
                  
               
                     (2)
                  
                  
                     С разпоредбите по част А, раздел I, точка 2.3 от приложение IV към Директива 2000/29/ЕО се установяват специални изисквания с цел предотвратяване на въвеждането и разпространението в Съюза на вредителя Agrilus planipennis (Fairmaire) с дървен материал с произход от някои трети държави.
                  
               
                     (3)
                  
                  
                     Съгласно информацията, събрана при два одита на Европейската комисия в Канада и в Съединените американски щати през 2018 г., изпълнението на условията по част А, раздел I, точка 2.3, буква б) от приложение IV към Директива 2000/29/ЕО, не се проверява в достатъчна степен преди износ.
                  
               
                     (4)
                  
                  
                     Поради това е целесъобразно да не се разрешава въвеждането в Съюза на дървен материал от Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. и Pterocarya rhoifolia Siebold and Zucc. с произход от Канада и Съединените американски щати, за който е представено официално удостоверение във връзка с посочената буква б).
                  
               
                     (5)
                  
                  
                     Срокът на действие на настоящото решение следва да изтече на 30 юни 2020 г., за да се даде възможност за преразглеждане на част А, раздел I, точка 2.3 от приложение IV към Директива 2000/29/ЕО, като се вземе предвид научно-техническото развитие.
                  
               
                     (6)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от разпоредбите по част А, раздел I, точка 2.3 от приложение IV към Директива 2000/29/ЕО въвеждането на територията на Съюза на дървен материал от Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. и Pterocarya rhoifolia Siebold and Zucc. с произход от Канада и Съединените американски щати се разрешава единствено при представяне на официално удостоверение във връзка с букви а) и в) от посочената точка 2.3.
         
         
            Член 2
            Срокът на действие на настоящото решение изтича на 30 юни 2020 г.
         
         
            Член 3
            Адресати на настоящото решение са държавите членки.
         
         
            Съставено в Брюксел на 10 декември 2018 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 169, 10.7.2000 г., стр. 1.